הוועדה לקידום מעמד האישה ולשוויון מגדרי, כנסת 23, פרוטוקול מספר 34, 2020-09-08 12:06

עודד פורר: טוב, אני רוצה לחדש את הדיון.

עודד פורר: נושא הדיון, עלייה במקרי אלימות במשפחה ורצח נשים בתקופת הקורונה.

עודד פורר: זה בעצם דיון שהוא דיון המשך כדיון מעקב שאנחנו ביקשנו אותו גם ממשרדי הממשלה, לדיון שהתקיים ב-27 ביולי על עלייה במספר מקרי אלימות במשפחה ורצח נשים בתקופת הקורונה.

עודד פורר: בסיכום הדיון גם פנינו למשרד העבודה, הרווחה והשירותים החברתיים והמשרד לביטחון פנים ומשרד החינוך ליצור תוכנית היערכות קדימה לטיפול באלימות במשפחה ורצח נשים בתקופת הקורונה.

עודד פורר: מאז חלפו קרוב לחודשיים.

עודד פורר: אני אשמח לשמוע מנציגי המשרדים מה עלה בגורל וכיצד התקדמתם, באיזה תוכניות, וגם על ההתקדמות של התוכנית עצמה.

עודד פורר: תמר, בבקשה.

תמר זנדברג: אני מצטרפת לבקשה.

תמר זנדברג: אנחנו ראינו שזה באמת תקופה שבה הדברים האלה עולים, ולברך אותך על זה שאתה עוקב כל הזמן גם בתוך התקופה הזאת, כדי שלא בסוף נשאל איפה היינו.

עודד פורר: נתחיל עם איריס פלורנטין.

איריס פלורנטין: צוהריים טובים לכולם, אני שלחתי לכם מסמך.

איריס פלורנטין: אני אצטט את מה שאנחנו בעצם עושים.

איריס פלורנטין: אני רוצה לומר שמתחילת הקורונה אנחנו עובדים מאוד אינטנסיבי על הנושא של אלימות במשפחה כדי להעלות את רמת ההתערבויות ולהכניס התערבויות חדשות, ואני תיכף אפרט אותן.

איריס פלורנטין: אני רוצה לחזור ולומר שאנחנו ממשיכים להיפגש כוועדה בין-משרדית שמתכללת את הפעולה ונפגשת 12 משרדי ממשלה באופן קבוע.

איריס פלורנטין: אני מובילה ועדה של כ-28 אנשים שעולים לכל מפגש באינטנסיביות, והרבה מהם נמצאים פה בזום, אני רואה אותם והם שותפים גם לחשיבה, גם לעשייה וגם לפיתוח.

איריס פלורנטין: אני רוצה לציין את הפעולות שנמצאות בשטח וממשיכות לעבוד בתקופת הקורונה.

איריס פלורנטין: אנחנו נמצאים כרגע בתקציב של 50 מיליון שקלים שאיתו אנחנו עובדים, ועוד 10 מיליון שקלים נוספים שקיבלנו אותם בשבוע שעבר.

איריס פלורנטין: אני רוצה להסביר גם למה קיבלנו אותם, והם מאפשרים לנו להרחיב את הפעילות ואת המענים בתקופת הקורונה.

איריס פלורנטין: אני רוצה להתחיל בנושא של המקלטים.

איריס פלורנטין: אנחנו עבדנו במשך שנים רבות עם 14 מקלטים.

איריס פלורנטין: בעקבות העלייה בגל האלימות בתקופת הקורונה והצורך לפתוח מענים יותר זמינים, וגם לרווח את המצב במקלטים, אנחנו פתחנו שני מקלטים נוספים שהם מקלטים שהתפקיד שלהם היה לאפשר בידוד מניעתי כדי שנשים ימשיכו להיקלט ויכנסו.

איריס פלורנטין: מקלט אחד נמצא אי שם באיזשהו מקום בארץ והוא ממשיך לעבוד.

איריס פלורנטין: לצערי אנחנו בתקופה האחרונה נתקלנו בנימב"י מאוד קשה של התושבים.

איריס פלורנטין: אני מקווה שנוכל להתמודד עם זה.

קריאה: ערבי, לא ערבי?

איריס פלורנטין: זה לא ערבי.

עודד פורר: ככל שיש בעיה עם הרשות המקומית, תפנו את זה אלינו.

איריס פלורנטין: אני אפנה את זה אליכם בערוץ פרטי.

איריס פלורנטין: התושבים שם מנסים לתבוע אותנו.

איריס פלורנטין: אנחנו לא מתכוונים לסגור כל כך בקלות.

איריס פלורנטין: המקלט הזה עובד, הוא קולט את כל הנשים לתקופה הראשונה לבידוד המניעתי.

איריס פלורנטין: היה לנו מקלט מניעתי נוסף שכרגע סגרנו אותו.

איריס פלורנטין: אנחנו נמצא פתרונות במקומות אחרים.

איריס פלורנטין: יש לנו הסדר עם משרד הביטחון במלוניות הקיימות, עם נוהל מסודר של הפנייה של נשים שהן חולות.

איריס פלורנטין: כבר הפנינו אישה ואנחנו כבר בתהליך מוסדר עם משרד הביטחון, אז גם זה סגור לנו ויש לנו פתרון.

איריס פלורנטין: אנחנו בתהליך מאוד מתקדם לפתיחת שני מקלטים חדשים למגזר הערבי ולמגזר החרדי, ייפתחו בתקופה הקרובה מאוד, מה שמאפשר לנו באמת את הפתיחה ואת היכולת לקלוט נשים נוספות.

איריס פלורנטין: במסגרת התקציב החדש שקיבלנו כרגע, אנחנו הולכים לתקצב 300,000 שקל לכל מקלט כדי לתת תוספת לשיפוי שאנחנו כבר נותנים עכשיו למקלטים על הפעילות בתקופת הקורונה.

איריס פלורנטין: זה בהחלט שדרוג.

איריס פלורנטין: נכנסנו לעבודה נושא תעסוקה באמצעות כלים דיגיטליים לנשים במקלטים, אבל לא רק.

איריס פלורנטין: אנחנו במסגרת מיזם עם גוגל ישראל ועמותות נוספות, ואם יהיה צורך, אני הסכמתי לתקצב תקציב נוסף לזה, להנגיש לנשים, בעצם ללמד אותן הכשרות שונות דיגיטליות כדי לאפשר להן לצאת לעבודה.

איריס פלורנטין: יופי של מיזם.

איריס פלורנטין: כרגע גוגל מעניינים כמה עמותות.

איריס פלורנטין: אני כרגע לא אגיד את השמות שלהן.

איריס פלורנטין: ברגע שהיוזמה הזאת תיסגר, אני גם אתן כסף נוסף עבור זה.

איריס פלורנטין: גם המיזם עם גוגל ישראל הוא לא רק למקלטים.

איריס פלורנטין: הוא יאפשר לנו גם לפנות לקהל יעד של נשים נוספות גם ברשויות המקומיות.

איריס פלורנטין: זה מיזם בהתפתחות.

איריס פלורנטין: אנחנו יוצאים לדרך עם תקצוב של 1,000 מחשבים לילדים של נשים בתוך המקלטים, ולא רק, כדי לאפשר להם גם ללמוד מרחוק וגם את הנושא של אוריינות דיגיטלית.

איריס פלורנטין: נושא הגברים, אנחנו בתהליך של פתיחה.

איריס פלורנטין: אנחנו בתהליך מתקדם מאוד עם ארבע רשויות מקומיות לפתוח עבורנו מקום לגברים מורחקי בית.

איריס פלורנטין: באמצעות התקציב הנוסף שקיבלנו כרגע אנחנו נאפשר גם תקצוב להצטיידות, מה שיאפשר לרשויות לצאת לדרך ולעשות את המהלך ברצון גדול יותר.

איריס פלורנטין: אנחנו בתוך תהליך של גיוס רשויות ועמותות למיזם של 24/7.

איריס פלורנטין: אנחנו מתקשים לגייס רשויות שרוצות לצאת לדרך בגלל העניין של שיפוץ.

איריס פלורנטין: במסגרת התקציב החדש אנחנו ניתן 800,000 שקל למי שיזכה במכרז או רשות מקומית שתהיה מוכנה להיכנס לתהליך.

איריס פלורנטין: כרגע יש לנו את עכו על השולחן.

איריס פלורנטין: אנחנו ניתן להם גם תקציב של 800,000 שקל לשיפוץ והצטיידות ואני מקווה שזה יפתור לנו את הגיוס של גורם שיסכים להיכנס לדרך ולעשות את זה.

איריס פלורנטין: נושא נוסף של גברים, אנחנו על השולחן עם מודל לעבודה של גברים, כך שכל גבר שמורחק בית או גבר שחוזר ממעצר או מאסר, אנחנו נדאג לזה שהוא יהיה בתוך תהליך של טיפול.

איריס פלורנטין: אני מקווה שנוכל לעשות איזשהו שינוי חקיקה וגם לחייב את העניין של יציאה חזרה לקהילה תוך כדי טיפול.

איריס פלורנטין: אני אשמח לעזרה מכם כדי לזרז את התהליך הזה ולצאת לחקיקה מאפשרת.

איריס פלורנטין: דיגיטציה - לינק שיאפשר לנשים ומשפחות לזהות את העובדה שהן נפגעות אלימות ולפנות גם ל-118 וגם למרכזי 24/7 כשהם יהיו ויעבדו, כדי שנוכל לקלוט את הפנייה ובאמת להגיב.

איריס פלורנטין: אנחנו גם כרגע מפיצים את הלינק הזה.

איריס פלורנטין: קצת תיקנו אותו ועשינו אותו יותר זמין.

איריס פלורנטין: אנחנו נפיץ אותו גם דרך קופות החולים.

איריס פלורנטין: יש כבר קופת חולים אחת שמעוניינת ואנחנו איתה בתהליך דרך משרד הבריאות, וגם אנחנו שולחים מכתבים להתאחדות התעשיינים, לעוד כל מיני דרכים וחברות כדי שיפיצו לנו את הלינק הזה באופן יותר רחב.

איריס פלורנטין: קמפיין תקשורתי - אנחנו הוספנו עכשיו 2.5 מיליון שקלים.

איריס פלורנטין: גוגל ישראל הוסיפו לנו עוד 250,000 דולר ואנחנו בשלב מאוד מתקדם עם לשכת הפרסום הממשלתית להפיץ קמפיין שמיועד למשפחות.

איריס פלורנטין: לפני רגע הייתי בזום עם מישהי שסיפרה לי שאת הבתים ביפן הם בונים קרוב אחת לשנייה כדי שישמעו אם גבר מכה את אשתו בבית, אז אנחנו לא שם.

איריס פלורנטין: אנחנו רוצים להפיץ קמפיין שיעזור לקהילות ולחברה להבין ולדווח ולא להגיד שהם לא יודעים איך להתערב.

איריס פלורנטין: הרחבנו את קו 118 לקו שקט ועכשיו אנחנו מרחיבים לוואטסאפ.

איריס פלורנטין: פתחנו קו לגברים ולאחרונה סגרנו את ההסכם על עובדים סוציאליים בשפות, אז זה כבר עולה לדרך.

איריס פלורנטין: יחידות ברשויות המקומיות - אנחנו הרחבנו את היחידות ברשויות המקומיות לעוד 60 יחידות, מה שהוריד את ההמתנה ביחידות האחרות ומאפשר ליותר קהלים להגיע ולקבל טיפול.

איריס פלורנטין: אנחנו הרחבנו את - - - - במקומות שהם נמצאים כדי לגייס ולעשות את החיבור הזה.

עודד פורר: תודה, איריס.

עודד פורר: חברת הכנסת אימאן ח'טיב.

אימאן ח'טיב יאסין: באמת דיון חשוב ונחוץ בכל הזמנים, לצערנו הרב.

אימאן ח'טיב יאסין: אני לא יכולה להתחיל את הדיון לפני שאני מעלה כאן

אימאן ח'טיב יאסין: את האירוע האחרון של רצח המורה שריפה אבו עמאר מלוד, מקרה מצמרר.

אימאן ח'טיב יאסין: בטוחה שהיה אפשר למנוע גם את הרצח הזה.

אימאן ח'טיב יאסין: במהלך תקופת הקורונה הנושא של אלימות כלפי נשים ואלימות בתוך הבתים עולה וגובר באחוזים גבוהים.

אימאן ח'טיב יאסין: שמחה שייפתחו בקרוב מקלטים וגם מקלטים בחברה הערבית, כי מהנתונים שאנחנו כל הזמן שומעים יש תפוסה מלאה בתוך המקלטים ויש דרישה וגם אין מקום.

אימאן ח'טיב יאסין: לפעמים התפוסה היא יותר בגלל הילדים, אז זה דברים שצריך באמת לזרז אותם כי המציאות כל הזמן דוחקת בנו.

אימאן ח'טיב יאסין: כמה שאלות לגבי הנושא שהעלית לגבי ההסברה והדיגיטציה וכל הסיפור של הקמפיין.

אימאן ח'טיב יאסין: חשוב לנו מאוד לדעת כמה הנושא של הקמפיין הוא מונגש לכלל האוכלוסייה גם מבחינת שפות וגם מבחינת יכולות, גם שפת סימנים, כל מיני נגישויות שזה מאוד רלוונטי במקרה של נשים.

אימאן ח'טיב יאסין: הנושא השני הוא בנושא של הדיגיטציה.

אימאן ח'טיב יאסין: אל לנו לשכוח שיש אחוז די רציני מהאוכלוסייה שאין לו בכלל נגישות לאינטרנט, אז מה אנחנו מדברים על דיגיטציה ועל לינקים?

אימאן ח'טיב יאסין: צריך לחשוב בצורה אחרת, יותר יעילה ומהירה ויזומה כדי להגן על אותן נשים.

עודד פורר: תודה.

עודד פורר: חברת הכנסת עאידה תומא סלימאן.

עאידה תומא סלימאן: תודה.

עאידה תומא סלימאן: יש לי כמה שאלות שהייתי רוצה לדעת מקרוב איפה עומדים הדברים.

עאידה תומא סלימאן: כולנו יודעים שבתקופת הקורונה זה כל כך חשוב לדבר על תוכניות מיוחדות שהן לתקופת הקורונה.

עאידה תומא סלימאן: מה ששמענו עד עכשיו, זה לרוב את הדברים שהיו אמורים להתבצע לפי התוכנית הארצית למאבק באלימות נגד נשים.

עאידה תומא סלימאן: כל פעם אנחנו שומעים שהתקדמנו יותר ובוצעו דברים.

עאידה תומא סלימאן: מה שידוע לי, שלפחות הקמת המקלטים החדשים, עדיין אין תשובה ברורה.

עאידה תומא סלימאן: עד כמה שידוע לי, זה עבר עכשיו לחשבות באוצר שצריך להחליט על הזכייה במכרז כדי שנוכל לפתוח את המקלט הזה.

אבישג שחם חדד: יש הארכה עד נובמבר.

עאידה תומא סלימאן: טוב.

תמר זנדברג: בנובמבר לא יהיה קורונה ולא תהיה אלימות - - -

עאידה תומא סלימאן: אומרים לנו, אוטוטו מקימים מקלט ואוטוטו פותחים מרכזים.

אימאן ח'טיב יאסין: שלושה חודשים.

עאידה תומא סלימאן: מה זה שלושה חודשים?

עאידה תומא סלימאן: עוד מלפני שמעתי אוטוטו.

עאידה תומא סלימאן: הבעיה שהאוטוטו הזה, אף פעם לא יודעים כמה זמן זה.

עאידה תומא סלימאן: אני חושבת שהגיע הזמן באמת לתת לוחות זמנים יותר ברורים.

עאידה תומא סלימאן: שלחתי מכתב בהול בעניין השיפוי למקלטים.

עאידה תומא סלימאן: אני שומעת שהשיפוי הקודם הוא פשוט בדיחה.

עאידה תומא סלימאן: זה היה מתאים לחודש השיפוי הזה, כשחשבנו שאפשר להיפתר מהקורונה תוך חודש-חודש וחצי.

עאידה תומא סלימאן: עכשיו אנחנו מגלים שאנחנו נחיה הרבה זמן עם הקורונה.

עאידה תומא סלימאן: השיפוי חייב להיות יותר גדול.

עאידה תומא סלימאן: עד לרגע זה, גם מה ששמעתי מאיריס, שמעלים את הפיצוי.

עאידה תומא סלימאן: בעצם עד עכשיו לא יודעים מה יקבלו המקלטים כשיפוי.

עאידה תומא סלימאן: הם צריכים לגייס עוד עובדים בתקופה הזו.

עאידה תומא סלימאן: יש להם עובדות שנכנסות לבידודים ואז צריך להביא ממלאות מקום.

עאידה תומא סלימאן: הילדים נשארים בתוך המקלטים, צריך לפתח להם תוכניות, כל הנושא של ציוד ההיגיינה.

עאידה תומא סלימאן: זה בלתי מתקבל על הדעת שעד עכשיו לא יודעים כמה כסף הם מקבלים עבור המקלטים האלה.

עאידה תומא סלימאן: אני חושבת שכדאי לשמוע תשובות יותר ברורות מאשר נקים, נעשה, נתקדם.

עאידה תומא סלימאן: אני חושבת שהגיע הזמן לתת תשובות יותר ברורות.

עאידה תומא סלימאן: בעניין של מרכזי הסיוע - מרכזי הסיוע, עד כמה שידוע לי, הם רק קיבלו מקדמות עד עכשיו והם חיים מהמקדמות, משהו כמו 20% מהתקציב שהם היו בדרך כלל מקבלים, מה עוד שצריך להוסיף להם את התמיכה, להעלות את התמיכה הרבה יותר כי הן מקבלות אין-סוף פניות חדשות.

עודד פורר: חד משמעית.

עאידה תומא סלימאן: הדבר האחרון שהייתי רוצה לדבר עליו, גם כן בעניין הרצח של שריפה.

עאידה תומא סלימאן: עד הרגע הזה, למרות שעבר שבוע שלם, אף אחד, לא משירותי הרווחה בעיר ולא מהשירותים הפסיכולוגיים, לא יצר קשר עם המשפחה, לא ניסה להגיש עזרה ולא ניסה לתמוך בילדים שאימא שלהם נרצחה להם מול העיניים, ולא לבן זוג ולא לאף אחד.

עודד פורר: המשפחה ברמלה.

עודד פורר: איפה העירייה?

אימאן ח'טיב יאסין: הילדים שלה בלוד.

אימאן ח'טיב יאסין: אני הייתי בלוד אצל המשפחה של האימא - - -

עאידה תומא סלימאן: לא חשוב איפה הילדים.

עאידה תומא סלימאן: מי שאחראי על התיק הזה זה שירותי הרווחה ברמלה.

עאידה תומא סלימאן: הרצח קרה שם.

עאידה תומא סלימאן: אף אחד לא ניגש למשפחה.

עאידה תומא סלימאן: שיסדרו בינם לבין הרווחה בלוד, רק שאנשי מקצוע יגישו את הסיוע ואת העזרה שהיא צריכה במקרה הזה.

עודד פורר: אני אדבר היום עם ראש עיריית רמלה.

עודד פורר: תהלה, בבקשה.

תהלה פרידמן: קודם כל אני רוצה להתנצל שאיחרתי, הייתי בוועדת חינוך.

תהלה פרידמן: אני רוצה להצטרף לכמה שאלות, אחת לגבי מרכז הסיוע, שלא ברור לי למה קיבלו רק מקדמה.

תהלה פרידמן: המצב שם לגמרי לא ברור ואני הייתי שמחה לשמוע מה מתוכנן לגבי התקצוב שלהם.

תהלה פרידמן: ההיערכות בערים אדומות, זה כבר עלה פה?

תהלה פרידמן: הנושא של היערכות לקראת סגר.

עודד פורר: השאלה היא על איזו שעה אנחנו מדברים.

עודד פורר: בבוקר אנחנו נערכים לסגר, בערב אנחנו מבכים אותו.

עודד פורר: תלוי גם באיזה ערים.

עודד פורר: זה תלוי לפי ההרכב בקבינט הקורונה, איפה גרים השרים, כי אז אנחנו לפי זה יכולים לדעת.

עודד פורר: להגיד תיערכו בעניין הזה, זה באמת חזון אחרית הימים כי הרי מחליטים על סגר ביום חמישי, מבטלים אותו למוחרת.

עודד פורר: זה פשוט בדיחה ההתנהלות של הממשלה פה מתחילתה ועד סופה, לצערי.

עודד פורר: אני מסכים איתך שצריך להיערך לזה.

עודד פורר: שימי את עצמך בנעליים של ראש רשות ותגיד לי איך את יודעת למה להיערך, למה שאומרים בשעה 13:00 בצוהריים או למה שאומרים ב-18:00 בערב או למה שאומרים ב-02:00 בלילה כשמכנסים את הקבינט ומבטלים את מה שאמרו ב-14:00 בצוהריים?

עודד פורר: למה ראש הרשות אמור להיערך?

עודד פורר: לאיזה מדיניות?

עודד פורר: אגב, זה מלמעלה עד למטה, כמו שבעלי עסקים לא יודעים, יפתחו את המסעדה, יסגרו את המסעדה, יפתחו את חדרי הכושר, יסגרו את חדרי הכושר.

תהלה פרידמן: אני רוצה להגיד שגם באופן כללי בתקופות חגים יש תמיד עלייה בפניות.

עודד פורר: אני חייב לומר, תהלה, אני איתך לגמרי.

עודד פורר: אני מסכים שברמה העקרונית ממשלה מתפקדת שמקבלת החלטות הייתה מקבלת החלטה שהיא צופה פני עתיד, שנותנת גם יום, יומיים, שלושה ימים של היערכות, ובשלושת הימים האלה כחלק מההיערכות זה גם היערכות של גורמי הרווחה ברשות, מתוך הבנה שכשיש סגר, יש פה גם אירוע רווחה.

עודד פורר: זה לא רק אירוע בריאות.

עודד פורר: יש פה אירוע רווחה, יש פה אירוע שדורש התייחסות נוספת.

תהלה פרידמן: שמעתי בימים האחרונים כל הזמן דיונים על מה יהיה עם בתי הספר, מה יהיה עם העסקים, אבל הסיפור הזה של אירוע רווחה הוא פחות מדי בעיניי.

תהלה פרידמן: אני רוצה לשאול האם עלה פה, כי לא הייתי בכמה דיונים האחרונים.

תהלה פרידמן: הרי הוועדה העלתה את השאלה של האם התוכנית הזו של מאבק באלימות, שהייתה אמורה להיות מתוקצבת ב-50, 100, 150, 200, אתם זוכרים את הדיון הזה שתמי פתאום עלתה על זה?

קריאה: זוכרים היטב.

תהלה פרידמן: איפה אנחנו עומדים עם הדבר הזה?

אימאן ח'טיב יאסין: באותו מקום.

עאידה תומא סלימאן: אני רק רוצה להוסיף בעניין נשים מבקשות מקלט או נשים חסרות מעמד שנמצאות בארץ.

עאידה תומא סלימאן: העובדה שנסגרו בפניהן מרכזי הטיפול באלימות במשפחה, אני חושבת שעכשיו המצב הולך ומתדרדר, אפילו יותר עם הנשים האלה בגלל המצוקה גם הכלכלית והכלכלה הרווחת.

עאידה תומא סלימאן: אני מבקשת שלפחות שיפתחו בפניהן את האפשרות לגשת למרכזים ולבקש טיפול שם.

עודד פורר: תודה.

תמר זנדברג: שלחתי מכתב בנושא גם המקלט למבקשות מקלט וגם ההנגשה של קו 118 לשפות, ביניהן שפות שדוברות אותן מבקשות המקלט.

תמר זנדברג: אני רוצה גם לשאול שאלה מקדימה.

תמר זנדברג: דיברה איריס על המקלט שנפתח ואחד שנסגר וכו'.

תמר זנדברג: חסרים לנו עוד נתונים יותר תשתיתיים.

תמר זנדברג: אנחנו כל הזמן שומעים על עלייה של מאות אחוזים בפניות, אז איפה נמצאים כרגע המקלטים מבחינת ההיצע הקיים לפי אוכלוסיות?

תמר זנדברג: איריס קצת התייחסה לזה, אבל לא התייחסה אל מול הצורך.

תמר זנדברג: האם יש כרגע רשימת המתנה?

תמר זנדברג: של כמה?

תמר זנדברג: יש בקשות לקו החם?

תמר זנדברג: איך גם המקלטים וגם הקו החם וכו' עומדים אל מול העלייה בביקוש?

עודד פורר: אוקיי.

עודד פורר: איריס.

איריס פלורנטין: קודם כל, הקמפיין מונגש.

איריס פלורנטין: הוא לא מונגש לכל השפות.

איריס פלורנטין: הוא מונגש גם לערבית, גם לאמהרית וגם לרוסית.

איריס פלורנטין: הוא לא מונגש לעוד שפות.

איריס פלורנטין: כרגע בונים קמפיין חדש שמתייחס לעניין של המשפחות והחברה שתגיב לתופעה של האלימות, ויקרה עם זה משהו ולא יעלימו עין.

איריס פלורנטין: בהחלט אנחנו מנגישים את זה בכל הכלים.

איריס פלורנטין: בטלוויזיה, ואנחנו מעלים את זה באתרים שונים לאינטרנט, כך שהחשיפה תהיה בכל מקום ובעצם לכל הקהלים, ויש אפשרות לכל מי שרואה טלוויזיה, מקשיב לרדיו ונכנס לאינטרנט, להגיע לזה.

איריס פלורנטין: זה כרגע בתכנון כמעט סופי של עשייה.

איריס פלורנטין: זה לגבי הקמפיין.

תמר זנדברג: חסרות שפות.

תמר זנדברג: חסר תיגרינית.

איריס פלורנטין: אני יודעת שחסר.

איריס פלורנטין: יחד עם זה, יש לנו את היכולת ברמת המוקדנים כן לתת את המענה ולהעביר את זה הלאה.

איריס פלורנטין: אני אבדוק את זה שוב.

איריס פלורנטין: אין לנו כרגע תיגרית.

איריס פלורנטין: לגבי העלייה בפניות, אנחנו עקבנו אחרי העלייה של פניות של אלימות במשפחה באמצעות קו 118.

איריס פלורנטין: אנחנו מאתרים את המספרים שם ומעבירים את הטיפולים לרשויות המקומיות לבדיקה.

איריס פלורנטין: אנחנו כל הזמן בודקים שהאנשים שפונים מגיעים בסוף לטיפול.

איריס פלורנטין: זה המקום היחידי שאנחנו יכולים להגיד שיש עלייה שהיא מדווחת.

איריס פלורנטין: יש גם עלייה שמדווחת בקווים החמים של הארגונים.

איריס פלורנטין: אין לנו את המידע הזה אצלנו.

איריס פלורנטין: לגבי המקלטים, אנחנו מצליחים לקלוט את כל הנשים למקלטים.

איריס פלורנטין: אני לא מדברת על רשימות המתנה קבועות.

איריס פלורנטין: כשיש אישה שלא יכולה להיכנס, אנחנו מעבירים אותה גם למלונית.

איריס פלורנטין: אנחנו לא משאירים אישה בבית, ולכן אנחנו פותחים את שני המקלטים החדשים.

איריס פלורנטין: לגבי האמירה לגבי שני המקלטים שהתהליך לא מתקדם, הוא כן מתקדם מהר.

איריס פלורנטין: בואו נגיד שתהליך של מקלט הוא תהליך בדרך כלל או של הסכם בכלל או מכרז, הוא יכול להיות שנה וחצי.

איריס פלורנטין: אנחנו בתוך התהליך הזה מספר בודד מאוד של חודשים ולפחות במקלט ב---, תיכף יתקנו אותי פה כי לא הבאתי את המידע, אנחנו כבר בשלב מאוד מאוד מתקדם, ובמקלט השני, החרדי, כבר יצאנו לראות את המבנה, כך שהתהליך הוא מאוד מהר.

איריס פלורנטין: אם אני לא טועה, המקלט ב--- אמור להיפתח בנובמבר.

איריס פלורנטין: אני יכולה לבדוק את התאריכים.

איריס פלורנטין: התהליך הוא מאוד מהיר.

איריס פלורנטין: לגבי הארכת הסכמים למקלט החירומי, מה לעשות, אנחנו בתקופת קורונה וכל אישור כזה הוא אישור לזמן קצר ואנחנו מאריכים אותו.

איריס פלורנטין: הוא לא ייסגר, וכל אישור כזה שאנחנו מאריכים אותו, אנחנו גם צריכים להגיע לתהליך של ועדת חריגים באוצר מכיוון שאין תקציב מדינה.

איריס פלורנטין: זה התהליך, אבל אנחנו לא עצרנו את הפתיחה.

איריס פלורנטין: אנחנו לא סגרנו אף פעם ואנחנו מעבירים את כל התהליך הזה ונעביר אותו הלאה.

איריס פלורנטין: לא חסר כסף עבור זה.

איריס פלורנטין: לנושא השיפוי, כפי שאמרתי קודם לכן, השיפוי שניתן ימשיך להינתן.

איריס פלורנטין: אנחנו כבר אישרנו 300,000 שקל שיפוי נוסף לכל מקלט.

איריס פלורנטין: זה בתהליך של הוצאה לכל המקלטים.

איריס פלורנטין: בתקופה הקרובה יקבלו הודעה.

איריס פלורנטין: זה יכנס להם לחשבון הבנק, כך שאנחנו כן יודעים שאנחנו מכניסים 300,000 שקל.

איריס פלורנטין: מרכזי הסיוע - בתקופה של אין תקציב אנחנו יכולים להעביר רק אחוזים של מה שאושר בשנה שעברה.

איריס פלורנטין: זה אומר שמה שאנחנו העברנו עד עכשיו זה אחוזים ממה שמרכזי הסיוע קיבלו ב-2019.

איריס פלורנטין: עכשיו קיבלתי אישור להעביר להם יותר כסף, ואישרתי להם 9 מיליון בסיס.

תמר זנדברג: כמה אחוזים?

איריס פלורנטין: כרגע בתהליך מול האוצר להסדיר יותר אחוזים.

איריס פלורנטין: זה יהיה ברור בשבועיים הקרובים.

תמר זנדברג: יש שיר שאומר, "דברי במספרים".

תמר זנדברג: כמה אחוזים עברו, כמה אחוזים קיבלת אישור וכמה זה ה-100%?

איריס פלורנטין: ה-100% הוא 8 מיליון.

איריס פלורנטין: האחוזים שיעברו, כ-5 מיליון ומשהו.

איריס פלורנטין: אנחנו עובדים על זה כרגע.

איריס פלורנטין: האחוזים הנוספים שיעברו כמה שיותר מהר, הבסיס החדש שאנחנו נגיע אליו - - -

עודד פורר: את יכולה לחזור על התקציב על המרכזים?

עודד פורר: כי השר אמר 9.

איריס פלורנטין: התקציב שהיה ב-2019 הוא 8 מיליון.

איריס פלורנטין: התקציב שאנחנו עכשיו נתבסס עליו הוא 5 מיליון ומשהו.

איריס פלורנטין: התקציב שאנחנו עובדים כלפיו הוא יהיה 9 מיליון.

תמר זנדברג: 9 מיליון ל-2021?

איריס פלורנטין: ל-2020.

עודד פורר: כשאתם נותנים להם את המקדמות, אתם נותנים לפי ה-5 נקודה - - - ?

איריס פלורנטין: כרגע אנחנו ניתן לפי 5 ומשהו ואנחנו עובדים על להרחיב את זה.

עודד פורר: 5.8 זה תקציב בסיס, לפיו אתם נותנים לו את המקדמות.

עודד פורר: כל זמן שלא עובר תקציב 2020, מה אתם עושים?

איריס פלורנטין: אנחנו כרגע פועלים כדי להעלות את זה עד 9 מיליון.

איריס פלורנטין: אני מחר נפגשת עם חשב המשרד לראות איך אנחנו יכולים לפעול גם בתקציב יותר גבוה.

עודד פורר: מה-5.8 כמה העברתם עד עכשיו?

איריס פלורנטין: אני צריכה לבדוק בדיוק את המספרים.

תהלה פרידמן: אנחנו יודעים כמה ביקשתם?

תהלה פרידמן: הרי היום סוגרים את החלוקה של ה-11 מיליארד, אז כמה ביקשתם בכלל לתוכנית הלאומית?

איריס פלורנטין: בשנה שעברה היו 8 מיליון.

איריס פלורנטין: בשנה הנוכחית, לאחר שהיה קיצוץ רוחב, אנחנו קיבלנו 6.172 מיליון לשנה הזאת לחלוקה, והוא לא היה מיועד רק למרכזי הסיוע.

איריס פלורנטין: אני אומרת את זה ביושר רב.

איריס פלורנטין: אנחנו החלטנו שאנחנו נייעד את כל התקציב הזה, ולאחרונה אני אישרתי עוד 3 מיליון כדי שהתקציב הזה יעמוד על 9 מיליון.

איריס פלורנטין: אנחנו לא יכולים להעביר את כל התקציב המלא.

איריס פלורנטין: אני מחר יושבת עם החשב על זה.

תהלה פרידמן: את הזכרת מקודם 60 מיליון שכבר עברו ב-2020 בכלל לאלימות במשפחה?

עודד פורר: לא, לא.

עודד פורר: מקודם היא דיברה על זה שכל התקציב מבחינת התוכנית הוא 50 מיליון, והם קיבלו 10 מיליון נוספים כדי שזה יהיה 60 מיליון.

איריס פלורנטין: נוספים, חד פעמי.

תהלה פרידמן: מה שאני מנסה להבין, כל התקציב הוא 50 מיליון של 2020?

איריס פלורנטין: כן.

תהלה פרידמן: אוקיי.

תהלה פרידמן: ביקשתם עוד 10 כדי שזה יהיה 60.

תהלה פרידמן: כל ה-50 התקבלו ב-2020?

איריס פלורנטין: בוודאי.

תמר זנדברג: 2020 עבד לפי 1 חלקי מ-2019.

איריס פלורנטין: יש לי את כל התקציב במשרד.

איריס פלורנטין: אני עבדתי וחילקתי 50 מיליון.

תמר זנדברג: ולמה למרכזי סיוע לדוגמא לא התקבל כל התקציב של 2019?

איריס פלורנטין: זה סיפור אחר לגמרי.

עודד פורר: מרכזי הסיוע הם לא חלק מתקציב - - -

תמר זנדברג: הם לא בבסיס?

עודד פורר: זה לא שהם לא בבסיס.

עאידה תומא סלימאן: הם בתמיכות.

עודד פורר: יש תקציב שגם ככה היה בתוך המערכת, תקני אותי אם אני טועה פה, איריס.

עודד פורר: הם נמצאים בתוך תקציב התמיכות, לא בתוך התוכנית של הפרויקטים, שזה התוכנית הלאומית.

עאידה תומא סלימאן: אני רק רוצה להגיד שהם קיבלו עד עכשיו רק 25% מהתמיכות שקיבלו ב-2019.

עאידה תומא סלימאן: בישיבה לפני שבועיים שר האוצר ישב מולנו בוועדת הכספים ואמר שהוא יעביר עד 90% מהתמיכות.

עאידה תומא סלימאן: למה זה לא קרה עד עכשיו?

עודד פורר: שאלה טובה.

עודד פורר: אני בדיוק זוכר גם מה היה בדיון פה.

עודד פורר: אנחנו העלינו גם את האוצר.

עודד פורר: האוצר אמר, סליחה, לא קיבלנו פנייה מהחשב של משרד הרווחה.

עודד פורר: העלינו את משרד הרווחה אז.

עודד פורר: לדעתי זאת לא היית את, איריס, בדיון הזה.

עודד פורר: אמרתי, תעבירו בבקשה פנייה.

עודד פורר: אם אתם רוצים, אנחנו נעשה לכם את הסדר הזה.

עודד פורר: זה מופיע גם בסיכום הדיון שנשלח לשר.

איריס פלורנטין: לא צריך לעשות סדר.

איריס פלורנטין: אנחנו עושים את זה כל הזמן.

איריס פלורנטין: אנחנו עשינו את הפנייה הזאת.

איריס פלורנטין: את הנגלה הראשונה, זה מה שקיבלנו באותו שלב להעביר.

איריס פלורנטין: זה צריך היה לעבור ועדת חריגים וזה מה שאושר לנו.

איריס פלורנטין: עכשיו אושר לנו להגיע עד 5 נקודה כמה מיליון.

איריס פלורנטין: זה הדבר הבא, לכן אני אומרת את זה.

איריס פלורנטין: מחר אני יושבת עם החשב לראות כמה אנחנו יכולים להעלות את זה להתקרב ל-9 מיליון.

עודד פורר: תודה.

עודד פורר: חבר הכנסת סעיד אלחרומי.

סעיד אלחרומי: תודה, אדוני היושב-ראש על הדיון החשוב הזה.

סעיד אלחרומי: אני רוצה להאיר פינה בתחילת הסוגיה עצמה או תחילת התעוררות הבעיה עצמה בין בעצם האישה המוכה שסובלת מאלימות בדרך כלל במשפחה, בדרך כלל זה הבעל, והקצה השני, אחרי המקלט.

סעיד אלחרומי: בחלק הראשון, הבעל המכה והאיש שגרם לכל התסבוכת הזאת בבית, בעצם כאילו שהוא נמצא מחוץ למשחק.

סעיד אלחרומי: הייתי בקשר וטיפלתי בכמה סוגיות.

סעיד אלחרומי: כל מחלקת הרווחה ומי שמטפל, האישה היא במרכז, איפה נשים אותה, לאיזה מקלט ניקח אותה, והאדון בעצם כאילו שהוא מחוץ למשחק והוא לא מטופל.

סעיד אלחרומי: האיש הזה הופך להיות כאילו משקיף מהצד על מה שקורה, והאישה בעצם היא זאת שמשלמת את המחיר.

סעיד אלחרומי: לטעמי, חשוב מאוד שהתוכנית תהיה מתוקצבת, אבל חשוב מאוד הניצול המיטבי של התקציב הזה, ובעיקר שהאיש הזה, האיש שגרם לסבל של האישה הזאת, לפירוק המשפחה, שגם הוא יהיה בתוכנית או דרך טיפול או דרך ענישה ואכיפה.

סעיד אלחרומי: מה שקורה היום לפחות באזור שאני מגיע ממנו, אני לא רואה את זה בשטח.

סעיד אלחרומי: הנקודה השנייה היא בקצה השני.

סעיד אלחרומי: אישה מגיעה למקלט למספר חודשים.

סעיד אלחרומי: כשהיא יוצאת מהמקלט, לאן היא הולכת?

סעיד אלחרומי: אני מכיר מקרים ספציפיים שהאישה הזאת הגיעה למצב יותר גרוע מהמצב שהייתה בו לפני שהיא הגיעה למקלט, כי הפקירו אותה עם הילדים שלה, תלכי לחפש עבודה.

סעיד אלחרומי: בהתחלה עוזרים לה, אבל תוך שנה או כמה חודשים לאחר שהיא יצאה מהמקלט, מצבה היה בכי רע.

סעיד אלחרומי: לצערי הרב היו מקרים שהם היו מאוד מאוד קשים, שלא צריך להזכיר אותם כאן.

עודד פורר: תודה.

עודד פורר: אבישג שחם חדד, ויצו.

אבישג שחם חדד: רציתי רק לעדכן.

אבישג שחם חדד: ויצו בעצם מפעיל מקלט חירום.

אבישג שחם חדד: עד היום היו 85 משפחות שהו בו.

אבישג שחם חדד: הבנו שככל הנראה המכרז יוארך עד מחצית נובמבר.

אבישג שחם חדד: בעצם אין עדיין את אישור החשב הכללי.

אבישג שחם חדד: גם אנחנו וגם העמותות שמפעילות את המקלטים, אנחנו עדיין נמצאות בפער תקציבי גדול בשל ההוצאות החריגות בתקופת הקורונה, והשיפוי שהועבר עד עכשיו הוא נמוך משמעתית.

אבישג שחם חדד: אני שמחה לשמוע שאיריס תעביר 300,000 שקל לכל מקלט.

אבישג שחם חדד: אני חושבת שזה מאוד יסייע, בלשון המעטה.

אבישג שחם חדד: רציתי להתייחס למה שאמר חבר הכנסת אלחרומי.

עודד פורר: אמר ועזב.

אבישג שחם חדד: אנחנו כתבנו גם למנכ"ל משרד הרווחה.

אבישג שחם חדד: באמת הבעיה היא גם לנשים יוצאות מקלט.

אבישג שחם חדד: אנחנו דיברנו על תוכנית של HealthWay שתסייע להן לשרוד את המציאות הכלכלית הקשה ולא לחזור לבית האלים לאחר תהליך משמעותי כדי להצליח ממעגל האלימות, וגם אנחנו רואות צורך לתקצב את זה.

אבישג שחם חדד: תודה רבה.

עודד פורר: תודה.

עודד פורר: רונית לב ארי.

רונית לב ארי: שלום לכולם, אני קודם כל מברכת על עבודת הוועדה ועל עבודת היושב-ראש וכל הוועדה.

רונית לב ארי: באמת הנושאים שעולים הם נושאים קריטיים.

רונית לב ארי: אני רוצה להתחבר לנתונים שלאחרונה פורסמו על ידי הוועדה, והיושב-ראש פורר דיבר עליהם בתקשורת, לגבי הגברים האלימים שבחלקם הגדול לא נמצאים במסגרת טיפולית ויוצאים מהכלא וכו'.

רונית לב ארי: השאלה למה לסגור את הנשים ולמה שלא יסגרו את הגברים, היא לא רלוונטית.

רונית לב ארי: אני רוצה להעלות שאלה שאני יודעת שהיא קיימת כבר הרבה מאוד שנים.

רונית לב ארי: יש שני ציבורים שלפי תקנון עבודה סוציאלית, אם הוא לא השתנה, של משרד הרווחה, לא יכולים להיות בתוך המקלטים, ציבור נשים פגועות נפש וציבור נשים בזנות, שתי קבוצות מאוד מוחלשות שלפי מה שאני שומעת בשטח, בלית ברירה מוצאות את עצמן בתוך המקלטים הרגילים.

רונית לב ארי: השאלה אם יש חשיבה ואפילו דחופה לתת מענה לשתי הקבוצות האלה על מנת לפנות את המקלטים הרגילים לנשים לא מהקבוצה הזו, על מנת באמת לענות על הצרכים האמיתיים של מגוון הנשים והילדים שצריכים את המענה.

עודד פורר: תודה.

עודד פורר: אסתר אשל, מנהלת האגף לשירותים חברתיים בעיריית אור יהודה, מרכז שלטון מקומי.

אסתר אשל: צוהריים טובים לכולם, קודם כל אני באמת מברכת על הגברה של התחום הזה.

אסתר אשל: אני רק יכולה להגיד גם מאצלנו וגם ממקומות אחרים, מהקולגות שלי, שיש עלייה דרמטית בפניות בתוך הרשויות.

אסתר אשל: מקלטים זה דבר מצוין שבאמת מרחיבים אותם ודואגים שיהיה לנו בעצם את האפשרות להגן על אותן נשים, אבל בתוך הרשויות עצמן יש עלייה דרמטית.

אסתר אשל: אני יודעת שמשרד הרווחה תיגבר ברשויות שאין להן מרכזים ובעצם פתח להן את השירות הזה, שזה מבורך, אבל אני חייבת לציין שהשירותים הקיימים גם צריכים תיגבור, אז בתקציבים הבאים שיהיו, זה מצריך עוד תקציבים.

אסתר אשל: אני פונה גם לרשות וגם למשרד הרווחה לראות בהחלט את הצרכים של המרכזים הקיימים, כי צריך לקחת בחשבון שהמרכזים הקיימים הם כבר מבוססים בתוך היישוב, הם כבר מוכרים, כבר יש נגישות לאנשים.

אסתר אשל: בתקופת הקורונה ולחץ שכזה הפניות הן רבות וזה באמת עלייה ממש דרמטית בפניות מכל סוג שהוא, כולל נושא של טיפול בילדים, כי הלחץ של הילדים והאלימות בתוך הבית, היא לא חייבת תמיד להיות אלימות פיזית.

אסתר אשל: גם אלימות מילולית היא מאוד עזה וזה בא לידי ביטוי.

עודד פורר: תודה.

עודד פורר: צילית יעקובסון, עמותת בת מלך.

צילית יעקבסון: צוהריים טובים, אני מברכת על עבודת הוועדה.

צילית יעקבסון: אנחנו נמצאים אכן בקשר רציף עם הרווחה, עם איריס.

צילית יעקבסון: דובר על קמפיין ודובר על סגר שיעלה שוב, לצערנו, פשוט מתוך ניסיון וידיעה כואבת, את רמת האלימות שרק תעלה, לא תרד, והצורך בהתייחסות במתן מענה מדויק גם למגזר החרדי.

צילית יעקבסון: זה לא רק עניין של שפה, זה לא רק עניין של לכתוב את ההודעות בשפה אחרת, אלא יש צורך, ואנחנו התרענו וביקשנו ושלחנו מכתבים עוד בגל הראשון.

צילית יעקבסון: זה דבר מאוד משמעותי כשאנחנו נאלצים לעשות אותו כעמותה שפועלת בתוך המגזר החרדי.

צילית יעקבסון: המגזר עובר תהליכים ואנחנו עושים עבודה מאוד מאומצת ונכנסים גם לעיתונות חרדית, זאת אומרת, הדבר אפשרי.

עודד פורר: חשוב.

צילית יעקבסון: הוא מאוד חשוב, ולא הגיוני שרק אנחנו כעמותה נצטרך לעבוד מתוך הקהילה מבפנים, בתוך ההרדקור של הקהילה, כאשר קמפיינים ממשלתיים, אני מניחה שהם חשובים ביותר כמו השאלות, לא יופצו לצורך כך בתוך הקהילות, אז אני אשמח לשיתוף פעולה.

צילית יעקבסון: תודה.

עודד פורר: תודה.

עודד פורר: עו"ד מאיה הרצברג אלון, באמת בקצרה כי אנחנו לקראת סיכום.

מאיה הרצברג אלון: אני נציגת לשכת עורכי הדין.

מאיה הרצברג אלון: קודם כל גם אני מצטרפת לתודות לוועדה ולעומד בראשה.

מאיה הרצברג אלון: ראש לשכת עורכי הדין, עו"ד אבי חימי, שלח גם לאדוני וגם עוד לחבר הכנסת גלעד ארדן, השר לביטחון פנים דאז, בחודש מאי, מכתב שבעצם ביטא איזושהי המלצה שלנו בעקבות צוות חשיבה שאנחנו הקמנו לאור התגברות האלימות במשפחה בתקופת הקורונה.

עודד פורר: אני בחודש מאי לא הייתי יושב-ראש הוועדה.

עודד פורר: גלעד ארדן נמצא בוושינגטון, אז אני מציע שתשלחו שוב את המכתב.

מאיה הרצברג אלון: נכון, אנחנו שלחנו שוב את המכתב לפני כמה שבועות גם לאדוני.

מאיה הרצברג אלון: אני מקווה שהוא ראה אותו ואם לא, אנחנו נשלח אותו שוב.

עודד פורר: לא קיבלנו אותו.

מאיה הרצברג אלון: מה שכתוב במכתב זה בעצם ההצעה שלנו שהיא לא חדשה כל כך, אבל משום מה לא יושמה, להקים מטה לאומי שמקשר בין כל המשרדים הרלוונטיים לתופעה, מטה לאומי שיהיה בו גם משרד העבודה והרווחה וגם המשרד לביטחון פנים וגם משרד הבריאות וגם משרד החינוך, שבעצם ירכז, כי אני שומעת פה על המון יוזמות נקודתיות מאוד חשובות אבל איכשהו הדברים בדרך לא מתחברים.

עודד פורר: תשלחו בבקשה שוב את המכתב ותוודאו קבלה מול הלשכה.

מאיה הרצברג אלון: אני רק אבקש להשלים עוד משפט אחד.

מאיה הרצברג אלון: אנחנו גם המלצנו להקים מוקד טלפוני כדוגמת מוקד 105 שמאוד הצליח.

מאיה הרצברג אלון: אני חושבת שיכול היה מאוד לעזור גם לנושא אלימות במשפחה.

מאיה הרצברג אלון: הדבר האחרון שאני רוצה לומר, זה אנחנו כעורכי דין פוגשים נשים ממעמד סוציו אקונומי יחסית גבוה שהן נפגעות מאלימות במשפחה, המקלטים לא רלוונטיים אליהן והן לא יודעות לזהות נכון מתי הסימנים מדאיגים ומה עושים איתם.

מאיה הרצברג אלון: בתחום החינוך כאן, יפה שעה אחת קודם להתחיל להעביר מסרים וקמפיינים בציבור איך מזהים אלימות, מה עושים עם אלימות, ולתת מענה גם לנשים שמקלטים לא מתאימים להן.

מאיה הרצברג אלון: תודה רבה.

עודד פורר: תודה.

עודד פורר: נאילה עואד, מנכ"לית עמותת נשים נגד אלימות.

נאילה עואד: תודה על היוזמה.

נאילה עואד: אני אתייחס לעניין המקלט כי אנחנו ניגשנו לקול קורא.

נאילה עואד: נכון שקיבלנו מקלט וזה לא לנשים ערביות, זה מעורב, נשים ערביות ויהודיות.

נאילה עואד: נכון שקיבלנו תשובה מהמשרד שעברנו את ועדת המכרזים וזה מחכה לאישור של האוצר.

נאילה עואד: השאלה שלי, כשנפגשו איתנו, זה היה ביוני.

נאילה עואד: אנחנו החזקנו את הבניין.

נאילה עואד: מהרגע הזה עד היום לא קיבלנו אישור.

נאילה עואד: איך אנחנו נוכל להסתדר במובן הזה שזה לוקח חודשים אחרי חודשים ומצפים ממני, ועכשיו שואלים אותי אם אני יכולה לפתוח את המקלט ב-15 בנובמבר?

נאילה עואד: עוד לא קיבלתי אישור.

נאילה עואד: אני אתחיל לקנות את הציוד ואין מי שיפצה אותי?

נאילה עואד: אני אתחיל לערוך את הראיונות עם הצוותים שצריכים להיות ולהבטיח להם עבודה ולא תהיה עבודה?

נאילה עואד: אי אפשר להבטיח ולהתנהל בצורה כזאת עמומה כשעוד אין אישור רשמי ואין הסכם חתום, ואי אפשר להבטיח הבטחות.

נאילה עואד: אני לא סומכת על הבטחות של האוצר ולא של הממשלה.

נאילה עואד: זה חלק מאוד חשוב בהתנהלות שמקשה על ארגונים של החברה האזרחית.

נאילה עואד: בעניין של מרכזי הסיוע, עכשיו איריס דיווחה על 9 מיליון.

נאילה עואד: לכמה מרכזי סיוע?

נאילה עואד: אנחנו יודעות שיש עוד שישה מרכזי סיוע נוספים בנוסף ל-12 מרכזי הסיוע שניגשו לוועדת תמיכות.

נאילה עואד: האם מגדילים את התקציב ואז מוסיפים עוד מרכזי סיוע?

נאילה עואד: אני מדברת על מרכז סיוע ---.

נאילה עואד: בקושי אנחנו מקבלות 300,000 בשנה, רק מקבלות על פגיעות מיניות ואף אחד לא מתעסק עם האלימות.

נאילה עואד: מרכז הסיוע שלנו גם מטפל בעניין של אלימות כלפי נשים, לא רק פגיעות מיניות.

נאילה עואד: בעניין של "בעצמי", שזה ליווי לנשים יוצאות מקלטים לפי החלטת הממשלה, לסיוע לנשים נפגעות אלימות יוצאות מקלטים, חוץ מהמענקים, אנחנו מקבלות מארגון "בעצמי", שאין להם את כוח האדם המספיק שיוכלו לטפל בנשים שכרגע הן יוצאות מקלטים והן לא יודעות איך להסתדר, צריכות את הליווי, אז אנחנו מחזירות אותן לעוד מעגל של אלימות וניצול.

נאילה עואד: בעניין של נשים נפגעות סמים, מי שמשתמשת בסמים, אין לה מקום של מקלט, אז מה עושים?

נאילה עואד: שירותי הרווחה מתנערים מאחריות.

נאילה עואד: מקסימום שוכרים לה מלונית ואף אחד בתוך 14 יום לא שואל מה יהיה איתה, מי יסתדר איתה, מי ילווה אותה.

נאילה עואד: הסכנה אחרי 14 יום מסתיימת כשנודע לנו שהיא גם משתמשת בסמים?

נאילה עואד: אלו סוגיות שאנחנו כארגונים פמיניסטים מתמודדות איתם.

נאילה עואד: אנחנו רק סומכות על תרומות של פרטיים ואנשי עסקים שיכולים לתרום ולהירתם לעזור לאישה, לתת לה אוכל בשעת חירום.

נאילה עואד: הקורונה הזאת מאוד מגבירה את העניין העצוב הזה.

נאילה עואד: הנשים נמצאות ברחובות, לצערי, ואין מענים.

נאילה עואד: אי אפשר להתנהל בצורה כזאת.

עודד פורר: תודה.

עודד פורר: אני רוצה להתייחס לדברים וגם לסכם.

עודד פורר: ראשית, לגבי מה שאמרת על תמיכות למרכזי סיוע, אימאן, זה ברמה החשבונאית, לא ברמה של מרכזי סיוע.

עודד פורר: ברמה העקרונית יש תקנות תמיכות.

עודד פורר: אם אתה עומד בהן, אתה נכנס לתוך הפול הזה עם ערך נקודה.

עודד פורר: אם חילקו 5.8 מיליון שקלים בהתאם לערכי הנקודה, זה מתחלק בין כל הארגונים שעמדו בקריטריונים.

עודד פורר: אם יוסיפו עוד שלושה, השלושה האלה יתחלקו בין כולם.

עודד פורר: אני לא יודע אם הארגון הזה ספציפית נמצא שם או לא נמצא שם, עומד בתוך התקנות.

עאידה תומא סלימאן: בינתיים מוסיפים עוד מרכזים.

עאידה תומא סלימאן: הם הוסיפו את הסכום אבל עוד מרכזים יצטרפו.

עאידה תומא סלימאן: פעם חילקו בין שמונה, עכשיו בין 14.

עודד פורר: זה חלק מהעניין.

עודד פורר: יכול להיות שהיום יש יותר שעומדים בקריטריונים.

עודד פורר: לכאורה, אם היום יהיו יותר מרכזים שעומדים בקריטריונים להיכנס, אז כל מרכז מקבל פחות.

עאידה תומא סלימאן: כן, אבל לכאורה אנחנו מרגישים שהוסיפו את הסכומים אבל כל מרכז מקבל פחות.

עודד פורר: גם התוספת של המרכזים, ואת זה צריכים להבין פה בממשלה, אם יכפילו את מספר המרכזים, זה לא אומר שבמרכזים הקיימים העבודה תרד.

עודד פורר: להיפך, זה פשוט יאפשר ליותר אנשים להגיע ולקבל סיוע, ולכן את זה צריך לקחת בחשבון.

עודד פורר: אני לפני סיכום רוצה להוסיף ולהודיע לפרוטוקול, לפי סעיף 120/ד/2 לתקנון הכנסת, הפרטים לגבי מיקום או שמות מקלטים, ככל שנחשפו בטעות במהלך הדיון, יהיו חסויים בפרוטוקול כדי להגן על ביטחון הנשים שנמצאות שם.

עודד פורר: זה ברמה הפורמלית קודם כל.

עודד פורר: אני מבקש ממשרד הרווחה, איריס פלורנטין, אנא תעבירי את כל הפרטים על התוכניות שביצעתם עכשיו, כולל לוחות זמנים.

עודד פורר: להגיד "נעשה", אני מקבל את מה שנאמר פה גם קודם.

עודד פורר: נעשה – מתי?

עודד פורר: חודש?

עודד פורר: חודשיים?

עודד פורר: שלושה?

עודד פורר: שבוע?

עודד פורר: שבועיים?

עודד פורר: שלושה?

עודד פורר: לשים לוחות זמנים בתוך התוכניות.

עודד פורר: אנחנו מבקשים שלתוך התוכניות תכניסו חשיבה לקבוצות ייחודיות כפי שעלה פה, בין אם זה המגזר החרדי שעלה פה כנושא שבהחלט צריך לטפל בו ולא יכול ליפול כל כולו על המגזר השלישי, ובין אם זה מה שאמרה רונית לב ארי לגבי ספציפית אם יש נשים שהן פגועות נפש או יש נשים - - - .

עודד פורר: יש פה איזושהי חשיבה שצריך לתת לגבי המאפיינים הייחודיים לקבוצות כאלה או אחרות.

עודד פורר: אני מבקש ממשרד הרווחה ובכלל ממי שעוסק בעניין, גם כאן זירוז האישורים למקלטים.

עודד פורר: מרגע שמישהו נכנס לתהליך, התהליך הזה חייב להיות מאוד מאוד מהיר, כולל אם אתם רוצים לתת איזשהו אישור ביניים, ובלבד שיושלמו פרטים.

עודד פורר: אי אפשר לצפות ממישהו לקבל את האישור באוקטובר ולפתוח את המקלט בנובמבר, אלא אם כן הוא לקח על עצמו את הסיכון של לשכור, של לטפל, של להכין.

עודד פורר: בעניין הזה אני מסכים לחלוטין.

עודד פורר: אתם חייבים לייצר פה איזשהו נוהל ברור, ואנחנו נעשה את זה בישיבת המעקב הבאה.

עודד פורר: יחד עם זאת אני חייב לומר שגם כחלק מהדברים שעולים פה וגם כחלק מהדברים שעולים בשוטף, ברור לחלוטין שצריך מעקב מאוד מאוד צמוד גם על התוכניות וגם על ביצוע התקציב.

עודד פורר: זאת אחת הסיבות שאני ביקשתי להקים ועדת משנה למעקב אחר הביצוע התקציבי של התוכנית למניעת אלימות במשפחה, כדי לאפשר באמת עבודה יותר שוטפת.

עודד פורר: זה בהמשך גם להצעה לסדר שהייתה במליאה, של חברת הכנסת תמר זנדברג.

עודד פורר: הקמת ועדת משנה למעקב אחרי ביצוע תקציבי של התוכנית למניעת אלימות במשפחה אנחנו מבקשים לפי סעיף 109 לתקנון הכנסת, ואני עובר בעצם לסעיף הבא בסדר היום, להקים את ועדת המשנה למעקב אחר הביצוע התקציבי של התוכנית למניעת אלימות במשפחה, שסמכויותיה יהיו כדלקמן:

עודד פורר: בדיקת ביצוע התוכנית כנדרש על ידי משרד האוצר ואגף התקציבים.

עודד פורר: צריך להוסיף פה, וגם משרד הרווחה, כי משרד האוצר ואגף התקציבים מתקצבים, משרד הרווחה מבצע, ומעקב אחר הביצוע התקציבי של התוכנית, ניצול התקציב במלואו וניצול היתרות ככל שישנן.

עודד פורר: ועדת המשנה תדווח ליושב-ראש הוועדה לקידום מעמד האישה ולשוויון מגדרי אחת לחודש על פעילותה.

עודד פורר: אני מצפה שוועדת המשנה תבצע את הישיבות, ואנחנו מעת לעת נקיים גם ישיבת מליאה בנושאים הנ"ל כדי לסכם ולראות איפה אנחנו עומדים, ולהבין גם שיהיה מעקב שוטף לוועדה על התקדמות התוכנית.

עודד פורר: חברי הוועדה יהיו יושבת-ראש הוועדה, חברת הכנסת תמר זנדברג, וחברים בה, חברת הכנסת עאידה תומא סלימאן, חבר הכנסת משה ארבל וחברת הכנסת תהלה פרידמן.

עודד פורר: מי בעד הקמת הוועדה?

עודד פורר: מי נגד?

עודד פורר: מי נמנע?

עודד פורר: ההצעה אושרה אין נמנעים, אין מתנגדים.

עודד פורר: הקמת הוועדה אושרה פה אחד.

עודד פורר: הוספת חברים לוועדת המשנה לנערות וצעירות בסיכון בנוסף, אני מבקש להוסיף חברים לוועדת המשנה לנערות וצעירות בסיכון, את חברת הכנסת עאידה תומא סלימאן ואת חבר הכנסת משה ארבל, נוסף על חברת הכנסת קטי שטרית וחברת הכנסת ע'דיר כמאל מריח שכבר הצבענו עליה.

עודד פורר: מי בעד?

עודד פורר: מי נגד?

עודד פורר: מי נמנע?

עודד פורר: ההצעה אושרה

עודד פורר: אין מתנגדים, אין נמנעים.

עודד פורר: ההצעה אושרה.

עודד פורר: תודה, חברים, הישיבה נעולה.